Il-kelliema ta’ Schumacher thedded li tieħu azzjoni legali jekk jiġu żvelati xi elementi tal-istorja medika kunfidenzjali ta’ Schumacher Sabine Khem, il-kelliema ta’ Michael Schumacher ħabbret illejla li nsterqet l-istorja medika tas-sewwieq tal-Formula 1 wara li l-ġimgħa l-oħra tħabbar li m’għadux aktar f’koma. Fi stqarrija qasira, Khem qalet li sparixxew dokumenti li jikkonċernaw is-saħħa ta’ Schumacher. Saħansitra qed jingħad li r-rekords mediċi tiegħu huma għal bejgħ fejn persuna qed tiddikjara li għandha noti mediċi oriġinali ta’ Schumacher. Dan wara l-inċident li seħħ fid-29 ta’ Diċembru li għadda, meta Schumacher ħabat rasu ma’ blata wara li kien qiegħed jiskijja fl-Alpi fi Franza. Il-kelliema ta’ Schumacher qed thedded b’azzjoni legali jekk xi elementi mill-istorja medika tas-sewwieq jiġu żvelati. “Għal xi jiem id-dokumenti misruqa u xi affarijiet oħrajn jinsabu għall-bejgh. Il-persuna wara dan il-każ qed issostni li l-files mediċi huma ta’ Schumacher. Ma nistgħux ngħidu jekk dawn id-dokumenti humiex awtentiċi. Madankollu, huwa minnu li d-dokumenti sfaw misruqa u dan is-serq ġie rrapportat lill-pulizija li min-naħa tagħhom bdew bl-investigazzjonijiet tagħhom,” hija qalet. “Qegħdin niddikjaraw li kemm ix-xiri u kemm il-pubblikazzjoni ta’ dawn id-dokumenti personali huwa pprojbit. Il-kontenut tar-rekords mediċi huwa għal kollox privat u kunfidenzjali u ma jistgħux jiġu disponibbli għall-pubbliku,” żiedet Khem. Madankollu, għadu mhux ċar jekk dawn in-noti mediċi humiex mill-isptar ta’ Grenoble fi Franza jew tal-Isptar tal-Università ta’ Lausanne fl-Iżvizerra. Schumacher ittieħed mill-isptar ta’ Grenoble għal Lausanne fis-16 ta’ Ġunju li għadda wara li wera sinjali ta’ rkupru. Is-sewwieq li għandu 46 sena mhux f’qagħda li jitkellem jew jimxi, minkejja rapporti li huwa m’għadux aktar f’fażi ta’ koma.